J. D. Vance

**James David Vance** (sündinud 2. augustil 1984 James Donald Bowman Middletownis Ohios) on Ameerika Ühendriikide poliitik, jurist ja endine sõjaväelane, alates 20. jaanuarist 2025 Ameerika Ühendriikide asepresident. 

Ta kuulub Vabariikliku Parteisse ja on 2023. aastast Ameerika Ühendriikide senaator Ohio osariigist. Juulis 2024 nimetas Donald Trump ta oma asepresidendikandidaadiks 2024. aasta presidendivalimistel, mille nad koos võitsid. 

## Varasem elukäik
Sündis vaeses šoti-iiri päritolu töölisperekonnas, kes olid pärast Teist maailmasõda kolinud Kentuckyst Ohiosse. Ema oli narkosõltlane (töötas medõena), teda kasvatasid vanavanemad. 

Pärast Middletowni keskkooli lõpetamist 2003. aastal liitus Vance merejalaväega, kus teenis sõjaväeajakirjanikuna aastatel 2003–2007, sealhulgas 2005. aastal 6 kuud Iraagis. Teenis välja kaprali auastme. 

Aastatel 2007–2009 õppis ta Ohio Riiklikus Ülikoolis, lõpetades selle *[[summa cum laude]]* bakalaureusekraadiga politoloogia ja filosoofia erialal. 2013. aastal lõpetas Yale'i Ülikooli õigusteaduskonna. 

Yale'i lõpetamise järel töötas ta aasta Kentucky osariigis ringkonnakohtus kohtusekretärina, seejärel aasta Sidley Austini büroos ärijuristina. Büroost lahkumisel jätkas ta riskikapitalistina tehnoloogiatööstuses. 2016-2017 Mithril Capital Management, aastast 2017 LLC Revolutsion partner, 2019 asutab Narya Capitali.

2016. aastal avaldas ta oma elulooraamatu "Hillbilly Elegy", mis kuulus 2016. ja 2017. USA enimmüüdumate raamatute hulka. "Vance suudab oma eduloo kaudu selgitada valge töölisklassi raskusi tänapäeval ülespoole liikumise saavutamisel ja kirjeldab pahameelt, mis on möllanud nii paljudes, kellele lubati Ameerika unistust, kuid kes ei suutnud seda saavutada. Vance'i poolt selle valijaskonna inimlikuks muutmine on pannud paljud teda kutsuma "Trumpi sosistajaks."(ajakiri "Vogue" 8.12.2017) Raamat saavutas USAs enneolematu menu, seda trükiti aasta jooksul üle miljoni eksemplari.  Raamat valge töölisklassi (keda peetakse üheks Trumpi presidendiks valimise võtmeisikuteks) trööstitust elust nn. roostevööndis (Suurest järvistust Atlandini ulatuv endine USA peamine tööstuspiirkond) aitab seletada Trumpi ootamatut edu 2016. aasta presidendivalimistel. "Ma arvan, nagu sa ütlesid, et ta [Donald Trump] on mõnes mõttes valuvaigisti. Ta on keegi, kes paneb inimesed oma probleemidest pisut paremini tundma. Ma arvan, et suur osa sellest on just see, kuidas Donald Trump käitub. Paljud inimesed tunnevad, et te ei saa usaldada midagi, mida Hillary Clinton või Barack Obama ütlevad, mitte sellepärast, et nad ilmtingimata palju valetasid, vaid seetõttu, et need kõlavad nii filtreeritult ja nii harjutatult. Donald Trump, kui mitte midagi muud, on keskmise töölisklassi ameeriklasega võrreldav, sest ta räägib räigelt. Ta ütleb selgelt filtreerimata ja harjutamata." Raamatu põhjal valmis 2020. aastal mängufilm "Hillbilly Elegy" (režissöör Ron Howard), mis oli 24. novembril 2020 välja tulles ühe päeva Netflixi vaadatuim film.  

## Poliitiline karjäär ja seisukohad
2022. aasta senati valimistel võitis ta Ohio osariigis Demokraatliku Partei kandidaati Tim Ryanit ja valiti novembris 2022 USA senaatoriks. 

15. juulil 2024 nimetas Donald Trump ta 2024. aasta presidendivalimistel oma asepresidendikandidaadiks. Sama aasta 5. novembril toimunud valimistel edestasid nad Trumpiga demokraatliku partei presidendikandidaati Kamala Harrist ja tema asepresidentina kandideerinud Tim Walzi. 10. jaanuaril 2025 lahkus Vance senaatoriametist ja vannutati 20. jaanuaril 2025 asepresidendiks. 

Vance'i on iseloomustatud rahvuskonservatiivi ja parempopulistina. Ta ise on end kirjeldanud postliberaalse parempoolsena. Ta on väljendanud vastuseisu abordile, samasooliste abielule, tulirelvakontrollile.

Ta on olnud korduvalt kriitiline Ameerika Ühendriikide poolt Ukrainale antava sõjalise abi suhtes. Vance on süüdistanud Ukraina valitsust korruptsioonis ning väitnud, et president Joe Bideni valitsuskabinet pole korralikult auditeerinud Ukrainale antavat abi.

## Viited

## Välislingid

* JD Vance'i sissekanne USA Senati ametlikul kodulehel (inglise keeles)